(b)

Bidliet oħra — Il-Kunsill introduċa bosta premessi ġodda (8a, 8b, 9a, 11a, 11b, 11ċ, 13b), u espanda l-premessi eżistenti 8 u 12. — Artikolu 1, it-tieni inċiż: il-formulazzjoni nbidlet xi ftit sabiex twassal il-messaġġ li din id-Direttiva għandha l-għan li toħloq il-kondizzjonijiet għall-iżvilupp ta' suq għal servizzi ta' l-enerġija, minflok li tiżviluppa tali suq. — Artikolu 2: dan l-Artikolu ġie emendat sabiex jeskludi mill-kamp ta' applikazzjoni anke partijiet mill-impriżi tat-trasport ibbażati primarjament fuq l-użu ta' żejt karburant marittimu u ta' l-avjazzjoni (esklużjoni simili ġiet prevista wkoll fil-proposta tal-Kummissjoni permezz tad-definizzjoni ta' “Enerġija”), u ċerti partijiet tal-forzi armati. — Għal dak li jirrigwarda d-definizzjonijiet fl-Artikolu 3, il-Kunsill fittex li jagħmel dawn konċiżi, konsistenti u operazzjonali kemm jista' jkun, waqt li allinjahom ma' definizzjonijiet eżistenti f'leġiżlazzjoni Komunitarja oħra, fejn xieraq. — Fl-Artikolu 5, iddaħħal element ta' flessibbiltà billi saret enfasì fuq l-iżjed miżuri effikaċi fir-rigward tan-nefqa u bl-introduzzjoni ta' referenza għal-livell xieraq ta' gvern li fih miżura partikolari għandha tiġi introdotta. B'żieda ma' dan, il-lista ta' linji gwida dwar xiri pubbliku fl-Artikolu 5(4) (li diġà ma kellhiex karattru obbligatorju fil-proposta tal-Kummissjoni: “L-Istati Membri jistgħu...”) ġiet imċaqalqa għall-Anness V: dan sar sabiex ma jiġux esklużi miżuri effikaċi fir-rigward tan-nefqa potenzjali oħra li s-settur pubbliku jista' jkun li jieħu. L-Artikolu 5(5) tħassar billi mhuwiex neċessarju fid-dawl tad-dritt ta' inizjattiva tal-Kummissjoni. — L-Artikolu 6 ġie ristrutturat: il-punti (b) u (ċ) ġew inklużi fil-paragrafu 1, waqt li l-punt (a) ġie formulat mill-ġdid fil-paragrafu 2. Dan il-paragrafu 2 joffri lill-Istati Membri għażla bejn obbligi differenti li jridu jiġu imposti fuq il-kumpaniji koperti b'dan l-Artikolu. — Artikolu 7: dan l-Artikolu kellu firxa estremament wiesgħa u potenzjalment kien ser jiġi jiswa ħafna biex jiġi implimentat fil-forma oriġinali tiegħu, billi għamel lill-Istati Membri responsabbli biex jiżguraw li l-miżuri kollha ta' effiċjenza fl-enerġija jiġu offruti lill-konsumaturi kollha. Fil-Pożizzjoni Komuni, l-Artikolu għandu l-għan li jiżgura l-aħjar trasparenza u disseminazzjoni lil dawk involuti fis-suq fir-rigward ta' informazzjoni li għandha x'taqsam ma' mekkaniżmi ta' effiċjenza fl-enerġija u oqfsa finanzjarji u legali. — Artikolu 8: dan l-Artikolu, fil-forma oriġinali tiegħu, għamel lill-Istati Membri responsabbli biex jiżguraw li skemi ta' kwalifikazzjoni, akkreditazzjoni u/jew ċertifikazzjoni jkunu disponibbli għal dawk kollha involuti fis-suq li jfornu servizzi ta' enerġija. Dan l-Artikolu ġie adattat sabiex l-Istati Membri jkollhom jiżguraw id-disponibbiltà ta' tali skemi fejn neċessarju — u b'mod effettiv jippermetti lill-Istati Membri jieħdu kont ta' fatturi rilevanti oħra (per eżempju, il-livell ta' maturità tas-suq in kwistjoni, in-numru ta' dawk involuti fis-suq u d-domanda) qabel jiżviluppaw dawk l-iskemi (li jiswew ħafna). — Fl-Artikolu 10 ġiet miżjuda dispożizzjoni li tippermetti, f'ċerti ċirkostanzi, skemi u strutturi ta' tariffi b'għan soċjali. — Fl-Artikolu 12 ġew miżjuda żewġ paragrafi: — Paragrafu 2 jiżgura li miżuri oħra ta' verifika, li jiswew anqas, jistgħu jintużaw f'ċerti każi. — Paragrafu 3 jispeċifika li postijiet ċertifikati taħt id-“Direttiva tal-Bini” ssodisfaw l-ħtiġiet ta' verifika, u barra minn hekk, jippermetti verifiki li jirriżultaw minn skemi bbażati fuq ftehim volontarji. — L-Artikolu 13 ġie adattat biex isir iżjed flessibbli u aktar ekonomiku, u biex jevita piż amministrattiv sproporzjonat. — Il-ħtiġiet ta' rappurtaġġ ta' l-Artikolu 14 ġew razzjonalizzati u emendati: il-paragrafu 1 jippermetti lill-Kummissjoni tieħu kont ta' meotdi ta' kalkulazzjoni eżistenti, il-paragrafu 2 issa jipprevedi li l-Istati Membri għandhom jissottomettu rapport proviżorju wieħed u rapport finali wieħed. — Artikolu 15 ġdid ġie miżjud, li jispeċifika l-kompiti, kif ukoll l-iskeda tagħhom, tal-Kummissjoni fil-kuntest tal-proċedura ta' Komitoloġija. Jipprevedi wkoll (flimkien mad-dispożizzjonijiet rilevanti ta' l-Annessi I u IV) li l-Kummissjoni tiżviluppa metodoloġija ta' kalkulazzjoni li tinkludi persentaġġ ta' kalkulazzjonijiet bottom-up, biex jintużaw mill-Istati Membri mid-data ta' applikazzjoni tad-Direttiva (Art. 15(2)). Ladarba l-Kummissjoni tkun wettqet dan il-kompitu, hi għandha tibqa' għaddejja bix-xogħol tagħha sabiex tivvaluta jekk il-persentaġġ ta' kalkulazzjonijiet bottom-up jistax jiżdied, tqis il-fatturi li huma ta' rilevanza (Art. 15(3)); jekk il-Kummissjoni għalhekk tiddeċiedi li l-persentaġġ ta' kalkulazzjonijiet bottom-up jista' jiżdied, l-Istati Membri għandhom jużaw din il-metodoloġija ġdida sentejn wara d-data ta' applikazzjoni. — Fl-Artikolu 18, perijodu ta' traspożizzjoni ta' sentejn jissostitwixxi t-terminu perentorju mhux realistiku ta' l-1 ta' Ġunju 2006 propost mill-Kummissjoni. Tali perijodu min-naħa l-waħda jippermetti r-realizzazzjoni tal-proċeduri leġiżlattivi normali fuq livell nazzjonali, u min-naħa l-oħra jippermetti: — lill-Istati Membri jibgħatu informazzjoni dwar metodi ta' kalkulazzjoni eżistenti lill-Kummissjoni, sabiex il-Kummissjoni tkun tista' tieħu kont tagħhom (preferibbilment fi żmien sitt xhur, Art. 14(1)); — lill-Kummissjoni tiżviluppa l-metodoloġija ta' kalkulazzjoni (fi żmien 18-il xahar, Art. 15(2)); — lill-Istati Membri jikkalkulaw il-mira indikattiva nazzjonali ta' tfaddil u jħejju għall-applikazzjoni fil-prattika tal-metodoloġija ta' kalkulazzjoni. — L-Anness I issa jirrifletti l-metodoloġija emendata għall-kalkulazzjoni tal-mira nazzjonali ta' tfaddil. Fil-punt 3, il-Kunsill biddel id-data proposta mill-Kummissjoni bħala data cut-off li warajha, bħala regola ġenerali, jista' jittieħed kont ta' miżuri fil-kalkulazzjoni ta' tfaddil annwali, mill-1991 sa l-1995. Madankollu, żamm id-data ta' l-1991 għall-użu f'ċerti każijiet: din id-dispożizzjoni hi meħtieġa għal dawk l-Istati Membri li nedew ċerti strumenti ta' politika fil-perijodu 1991-1994 li għadhom qed jintużaw. Minbarra dan, hu jiżgura li Stati Membri li diġà għamlu sforzi konsiderevoli fil-qasam tat-titjib ta' effiċjenza fl-enerġija fil-passat mhumiex ittrattati inġustament meta mqabbla ma' Stati Membri li għadhom ma ħadu l-ebda azzjoni fuq skala simili. — Il-Pożizzjoni Komuni tagħmilha ċara fl-Anness III li l-lista fiha eżempji ta' miżuri eliġibbli, minflok ma hi ta' natura limitata. Apparti dan, saru bidliet għal bosta mill-eżempji li hemm fil-lista. — Fl-Anness IV, il-Kunsill żied dettalji li jiddeskrivu l-metodi ta' kalkulazzjoni minn fuq għal isfel u minn isfel għal fuq (punt 1.1), lista ta' perijodi armonizzati ta' miżuri mtejba ta' effiċjenza fl-enerġija f'kalkulazzjonijiet bottom-up (punt 4) u dispożizzjonijiet li għandhom x'jaqsmu ma' effetti multiplikaturi u għadd doppju (punt 5).